স্টাফ রিপোর্টার  প্রধানমন্ত্রী ও আওয়ামী লীগ সভানেত্রী শেখ হাসিনাকে হত্যার হুমকির অভিযোগ এনে বিএনপি মহাসচিব অ্যাডভোকেট খোন্দকার দেলোয়ার হোসেন,  স্থায়ী কমিটির সদস্য ব্যারিস্টার রফিকুল ইসলাম মিয়া এবং ভাইস চেয়ারম্যান ও সাবেক প্রধানমন্ত্রী শাহ মোয়াজ্জেম হোসেনের বিরুদ্ধে রাষ্ট্রদ্রোহের অভিযোগ এনে ঢাকা সিএমএম আদালতে মামলা হয়েছে। এ মামলায় আগামী ২৫ আগস্ট আদালতে হাজির হওয়ার জন্য তাদের বিরুদ্ধে সমন জারি করেছে আদালত। একই অভিযোগ এনে ব্যারিস্টার রফিকুল ইসলাম মিয়া ও শাহ মোয়াজ্জেম হোসেনের বিরুদ্ধে মুন্সীগঞ্জ ও নড়াইলে পৃথকভাবে আরও দুটি মামলা দায়ের করা হয়েছে। এদিকে একই অভিযোগে মানিকগঞ্জে দায়ের করা মামলায় ব্যারিস্টার রফিকুল ইসলাম মিয়া ও শাহ মোয়াজ্জেমকে গ্রেফতার ও  হয়রানি না করার জন্য নির্দেশ দিয়েছেন হাইকোর্ট।  আওয়ামী ওলামা লীগের সভাপতি মাওলানা ইলিয়াস হোসেন ঢাকা সিএমএম আদালতে হাজির হয়ে গতকাল খোন্দকার দেলোয়ার হোসেনসহ তিনজনের বিরুদ্ধে রাষ্ট্রদ্রোহের অভিযোগ এনে মামলা দায়ের করেন। মামলার অভিযোগে বলা হয়, গত ২৫ জুলাই মুক্তাঙ্গনে বিএনপি আয়োজিত সমাবেশে বিএনপির ভাইস চেয়ারম্যান শাহ মোয়াজ্জেম হোসেন প্রধানমন্ত্রী শেখ হাসিনাকে উদ্দেশ করে বলেন, আপনার পরিণতি হবে আপনার বাবার মতো। এই অভিযোগে মামলাটি দায়ের করা হয়। হুমকির ঘটনায় তাদের বিরুদ্ধে উত্থাপিত রাষ্ট্রদ্রোহের অভিযোগের উপাদান না  থাকায় এবং মামলা দায়েরের আগে সরকারের পূর্ব অনুমতি গ্রহণ না করায় রাষ্ট্রদ্রোহের অভিযোগ আমলে নেয়নি আদালত। তবে হত্যার হুমকি প্রদানের অভিযোগ আমলে নিয়ে আদালত সমন জারি করে।  একই ঘটনায় একই অভিযোগ এনে নড়াইলে মামলাটি দায়ের করেন জেলা ছাত্রলীগের সাবেক সভাপতি মো. হাফিজ খান মিলন। নড়াইল জেলা জুডিশিয়াল ম্যাজিস্ট্রেট আদালত মামলাটি তদন্ত করে আগামী ১২ অক্টোবরের মধ্যে প্রতিবেদন দাখিলের আদেশ দেন। মুন্সীগঞ্জে মামলা করেন জেলা আওয়ামী লীগের সাংগঠনিক সম্পাদক মো. জামাল হোসেন। শেষ খবর পাওয়া পর্যন্ত আদালত এ মামলায় কোনো আদেশ দেননি।  ব্যারিস্টার রফিক ও শাহ মোয়াজ্জেমকে গ্রেফতার না করার নির্দেশ : মানিকগঞ্জের সিঙ্গাইরে একই অভিযোগে ব্যারিস্টার রফিকুল ইসলাম মিয়া ও শাহ মোয়াজ্জেম হোসেনকে গ্রেফতার ও হয়রানি না করতে পুলিশ প্রশাসনের ওপর নির্দেশ দিয়েছে হাইকোর্ট। বিচারপতি সৈয়দ মো. দস্তগীর হোসেন ও বিচারপতি একেএম জহিরুল হকের সমন্বয়ে গঠিত হাইকোর্টের একটি ডিভিশন বেঞ্চ গতকাল এ নির্দেশ দেন। হাইকোর্টে শুনানি করেন ব্যারিস্টার রফিকুল ইসলাম মিয়া নিজেই। তাকে সহযোগিতা করেন ব্যারিস্টার বদরুদ্দোজা বাদল, ব্যারিস্টার মাহবুব উদ্দিন খোকন, অ্যাডভোকেট জামিল আখতার  এলাহী, অ্যাডভোকেট গাজী কামরুল ইসলাম সজল, অ্যাডভোকেট শেখ মোহাম্মদ আলী, অ্যাডভোকেট জাহানারা সরকার, অ্যাডভোকেট সালমা সুলতানা সোমা প্রমুখ।  গত ২৫ জুলাই মুক্তাঙ্গনে এক সমাবেশে প্রধানমন্ত্রী শেখ হাসিনাকে হত্যার হুমকি দেয়ার অভিযোগ এনে ২৯ জুলাই মানিকগঞ্জের সিঙ্গাইর থানায় আওয়ামী লীগ নেতা মাজেদ হোসেন ব্যারিস্টার রফিকুল ইসলাম মিয়া ও শাহ মোয়াজ্জেম হোসেনের বিরুদ্ধে এ মামলা দায়ের করেন।    http://www.amardeshonline.com/pages/details/2010/08/02/36986